钦定古今图书集成/理学汇编/文学典/第172卷 > 徐师曾文体明辩 > 《说》〈字说附〉
## 钦定古今图书集成/理学汇编/文学典/第172卷 > 徐师曾文体明辩 > 《说》〈字说附〉

按：《字书》“说，解也，述也。”解释义理而以己意述之也。说
之名起于《说卦》。汉许慎作《说文》，亦祖其名以命篇。而
魏、晋以来作者绝少，独《曹植集》中有二首，而《文选》不
载，故其体阙焉。要之，傅于经义而更出己见，纵横抑
扬，以详赡为上而已，与论无大异也。此外又有《名说》
《字说》，其名虽同而所施则异，故别为一类。

按《仪礼》士冠三加三醮，而申之以字辞。后人因之，遂
有“字说”、“字序”、“字解”等作，皆字辞之滥觞也。虽其文去
古甚远，而丁宁训诫之义无大异焉。若夫字辞、祝辞，
则仿古辞而为之者也。然近世多尚字说，故今以“说”
为主，而其它亦并列焉。至于名说、名序，则援此意而
推广之，而女子笄亦得称字，故宋人以女子名辞，其
实亦字说也。